<classify> SERIKALI imewataka wananchi walio- athirika na milipuko ya mabomu ya Mbagala mwaka 2009 na Gongo- lamboto mwaka 2011 jijini Dar es Salaam, kufika kwenye ofisi za wakuu wa wilaya ya Temeke na Ilala kwa uhakiki wa malipo ya fidia. Kwa mujibu wa tangazo lililotolewa jana na Katibu Tawala Mkoa wa Dar es Salaam, Abubakar Kunenge, kwenye gazeti la Serikali la Daily News, waathirika hao wanatakiwa kwenda na vielelezo vya kuthibitisha uhalali wa madai yao. Kunenge aliyataja makundi ya wananchi wanaolengwa katika uhakiki huo kuwa ni wale ambao hawaku- hakikiwa na kamati teule ya serikali katika awamu tano za uhakiki zilizopita. Wengine ni waliohakikiwa na kukidhi vigezo vya kulipwa fidia kama ilivyopendekezwa na kamati teule lakini bado hawajalipwa fidia hiyo, pamoja na ambao taarifa zao hazikukamilika kwa ajili ya tathimini ya fidia.Alisema wananchi hao wanatakiwa kuwa na vielelezo vinavyotakiwa wanapokwenda kukutana na kamati ya uhakiki. Kwa mujibu wa tangazo hilo, waathirika kutoka wilaya ya Temeke wanatakiwa kukutana na kamati hiyo katika ofisi ya mkuu wa wilaya ya Temeke na kamati ilianza kazi hiyo ya uhakiki tangu jana na itakamilisha Septemba 30, mwaka huu. Kwa upande wa wananchi wa Ilala, wanatakiwa kuku- tana na kamati hiyo Oktoba Mosi na Oktoba 2 katika ofisi ya mkuu wa wilaya ya Ilala. Kunenge aliwata wananchi wenye madai kuwasilisha vielelezo visivyo na shaka pamoja na barua za utambulisho kutoka ofisi za watendaji kata, lakini pia wakumbuke kuwa orodha ya waathirika inapatikana katika ofisi za watendaji wa kata. Hata hivyo, serikali imeonya kuwa, mwananchi atakayewasilisha maelezo au nyaraka zitakazothibitika kuwa za kughushi au za udanganyifu kwenye ngazi ya kata au mbele ya kamati kwa lengo la kulipwa fidia asiyostahili au kuiibia serikali, atachukuliwa hatua za kisheria. Aprili, 2009, mabomu katika Kambi ya Jeshi la Ulinzi la Wananchi wa Tanzania JWTZ eneo la Mbagala yalilipuka kwa mfululizo na kusababisha vifo na majeruhi kwa watu kadhaa pamoja na kuharibu baadhi ya nyumba na mali nyingine. Tukio kama hilo lilitokea tena Februari 2011, ambapo mabomu katika Kambi ya JWTZ Gongolamboto yalilipuka na kusababisha vifo na majeruhi kwa watu kadhaa na kuharibu baadhi ya nyumba na mali nyingine. Mkazi wa Gongolamboto, Abeli Mwaikasu, akizungumzia kuhusu wito huo wa serikali jana, alisema unadhi- hirisha nia njema ya serikali ya kuwatumikia wananchi wanyonge ambao waliathiriwa kwa kiwango kikubwa na matukio hayo.  <topic>: KITAIFA 